[{"text_idx": "#000000", "text": "Coronafirws: A gawsom yr hyn oedden ni\u2019n gofyn amdano gan y llywodraeth?"}, {"text_idx": "#000003", "text": "Gofynnwyd am brofion blaenoriaeth i\u2019n staff rheng flaen"}, {"text_idx": "#000004", "text": "Rydym yn falch o weld bod y cyfanswm capasiti profion yng Nghymru bellach yn 2,000 y dydd, ac yn ddiolchgar am y cadarnhad yr ystyrir ein staff cymorth rheng flaen i fod yn weithwyr allweddol, fel staff iechyd a gofal cymdeithasol eraill."}, {"text_idx": "#000005", "text": "Er yn amlwg yn beth doeth bod pobl gyda symptomau o COVID-19 ac aelodau o\u2019u teuluoedd yn cael blaenoriaeth ar gyfer prawf, gobeithio wrth i\u2019r capasiti gynyddu y bydd staff rheng flaen eraill hefyd yn gallu cofrestru am brofion heb orfod aros i symptomau ddatblygu."}, {"text_idx": "#000006", "text": "Oherwydd bod gweithwyr cymorth yn delio a\u0302 nifer fawr o bobl wyneb yn wyneb bob dydd, mae ganddynt risg uwch o ddod i gysylltiad a\u0302\u2019r coronafirws, ac felly\u2019n haeddu derbyn y sicrwydd a roddir gan ganlyniad prawf a bod yn hyderus eu bod yn iach a diogel i barhau i weithio."}, {"text_idx": "#000008", "text": "Rydym yn falch o gadarnhau, diolch i haelioni unigolion a busnesau, a hefyd i waith caled ein cydweithwyr yn y sector cymorth tai, bod gennym ar hyn o bryd ddigon o PPE i barhau i redeg ein holl wasanaethau dydd i ddydd."}, {"text_idx": "#000009", "text": "Mae hyn wedi\u2019i gynorthwyo\u2019n fawr iawn gan y cyngor a gawsom gan Iechyd Cyhoeddus Cymru ar 21 Ebrill oedd yn rhoi cyngor, yr oeddem yn awyddus iawn i\u2019w dderbyn, ar y sefyllfaoedd lle nad oes angen PPE a lle mae cadw pellter cymdeithasol yn gam mwy effeithiol i liniaru\u2019r risg o heintio."}, {"text_idx": "#000010", "text": "Y cwbl a ofynnwn nawr yw bod y cyngor swyddogol yn cael ei ddiweddaru\u2019n gyson os oes unrhyw ddatblygiadau gyda\u2019r dystiolaeth wyddonol ar ddefnyddio PPE."}, {"text_idx": "#000011", "text": "Gofynnwyd na ddylai ein defnyddwyr gwasanaeth gael eu targedu\u2019n annheg gan orfodaeth"}, {"text_idx": "#000012", "text": "I ddechrau, roeddem yn poeni y gallai anghenion cymhleth llawer o\u2019n defnyddwyr gwasanaeth ei wneud yn anoddach iddynt gadw at y cyfarwyddiadau i aros gartref a pheidio ag ymgynnull neu gyfarfod ffrindiau ar waha\u0302n i\u2019r bobl sy\u2019n rhannu\u2019r un aelwyd."}, {"text_idx": "#000013", "text": "Ers dechrau\u2019r cyfnod dan-glo ym mis Mawrth, rydym yn falch o weld bod heddluoedd Cymru wedi bod yn gefnogol iawn i\u2019n gwaith o gynghori a diogelu pobl ddigartref, yn enwedig rhai a fu\u2019n cysgu ar y stryd."}, {"text_idx": "#000014", "text": "Wrth gwrs cafwyd ambell i ddigwyddiad lle bu\u2019n rhaid i blismyn ofyn i grwpiau o bobl symud ymlaen, ond ar y cyfan mae gwaith da iawn wedi\u2019i wneud gan yr heddlu ac asiantaethau eraill i ddatrys problemau cymhleth lle cawsant eu hadnabod."}, {"text_idx": "#000015", "text": "Hyd yma, ychydig iawn o\u2019n defnyddwyr gwasanaeth sydd wedi cael dirwy o dan bwerau argyfwng y coronafirws."}, {"text_idx": "#000016", "text": "Gofynnwyd am lety i bawb sy\u2019n cysgu ar y stryd"}, {"text_idx": "#000017", "text": "Rydym yn hynod falch o weld bod gymaint o bobl a fu\u2019n cysgu ar y stryd cyn yr argyfwng wedi cael eu rhoi mewn cartrefi dros dro."}, {"text_idx": "#000018", "text": "Mae hyn yn tystio i waith caled holl awdurdodau lleol Cymru yn dod o hyd i ystafelloedd gwesty gwag a threfnu iddynt gael eu defnyddio fel llety argyfwng, ac yn cysylltu a\u0302 thimau allgymorth lleol i ddod o hyd i\u2019w defnyddwyr gwasanaeth a dosbarthu ystafelloedd iddynt."}, {"text_idx": "#000020", "text": "Mae ein timau Ymyrraeth Cysgu ar y Stryd wedi cadarnhau, lle byddent fel arfer yn gweld rhwng 40-80 o bobl yn cysgu ar y stryd ar eu siwrne frecwast ddyddiol, eu bod bellach ond yn gweld un neu ddau, neu neb, sy\u2019n awgrymu bod y rhan fwyaf wedi eu lletya ac yn llwyddo i aros dan do. Mae hyn yn llwyddiant digyffelyb."}, {"text_idx": "#000021", "text": "Gofynnwyd am sicrwydd na fydd pobl yn cael eu rhyddhau o\u2019r carchar i fod yn ddigartref"}, {"text_idx": "#000022", "text": "Rydyn ni wedi bod yn gweithio\u2019n agos a\u0302 Gwasanaeth Prawf a Charchardai EM i sicrhau y gellir dod o hyd i lety i bawb sydd i\u2019w rhyddhau o garchardai yng Nghymru, gan gynnwys rhai a ryddhawyd yn gynnar i ysgafnu\u2019r pwysau ar garchardai prysur a allai wynebu epidemig coronafirws."}, {"text_idx": "#000023", "text": "Heddiw\u2019n fwy nag erioed, mae\u2019n hanfodol na fydd neb yn cael eu rhyddhau o\u2019r carchar heb gartref i fynd iddo, a byddwn yn monitro\u2019r sefyllfa\u2019n ofalus i sicrhau nad yw\u2019n dirywio yn ystod yr argyfwng presennol."}, {"text_idx": "#000024", "text": "Mae angen i awdurdodau lleol gomisiynu prosiectau ail-gartrefu di-oed i bobl mewn llety argyfwng"}, {"text_idx": "#000025", "text": "Yn gyntaf, credwn fod gennym gyfle unwaith mewn oes i gael gwared ar gysgu ar y stryd yng Nghymru am byth."}, {"text_idx": "#000026", "text": "O ystyried bod y rhan fwyaf o unigolion yn ymddangos i fod mewn llety argyfwng wedi\u2019i drefnu gan awdurdodau lleol, mae hyn yn amser perffaith i weithio gyda phob un ohonynt i ddeall eu hamgylchiadau penodol a chreu cynllun datblygu ar eu cyfer i\u2019w symud yn syth i gartref mwy parhaol."}, {"text_idx": "#000027", "text": "Ni allwn adael i\u2019r cyfle hwn fynd yn ofer, oherwydd gallai weld pobl yn mynd yn syth yn o\u0302l ar y stryd cyn gynted ag y codir y cyfnod dan-glo."}, {"text_idx": "#000028", "text": "Hoffem weld Llywodraeth Cymru yn rhoi arian i awdurdodau lleol, er mwyn achub ar y cyfle hwn, i gomisiynu cyfres o brosiectau ail-gartrefu di-oed, datblygu perthynas gyda\u2019r bobl sydd mewn llety argyfwng ar hyn o bryd a gweithio i ddod o hyd i gartref parhaol i bob un ohonynt ymhell ar o\u0302l i\u2019r coronafirws ddod i ben."}, {"text_idx": "#000029", "text": "Mae hwn hefyd yn gyfle rhagorol i gymdeithasau tai a landlordiaid preifat ar draws Cymru, oherwydd gallai olygu incwm rhent wedi\u2019i warantu ar adeg pan fo\u2019r farchnad dai\u2019n swrth iawn."}, {"text_idx": "#000030", "text": "Mae angen i Lywodraeth Cymru barhau i gryfhau\u2019r warchodaeth gyfreithiol i denantiaid fel na cha\u0302nt eu troi allan"}, {"text_idx": "#000031", "text": "Yn ail, hoffem weld Llywodraeth Cymru yn parhau i roi mwy o warchodaeth i bobl sy\u2019n rhentu eu cartrefi ar hyn o bryd ond a allai, oherwydd y pandemig a cholli incwm o ganlyniad, wynebu bod yn ddigartref heb gymorth brys gan y llywodraeth a\u2019r sector tai."}, {"text_idx": "#000032", "text": "Er yn falch o weld moratoriwm ar achosion troi allan gerbron y llysoedd yng Nghymru, rydym yn parhau i fod yn hynod bryderus y gallai tenantiaid sydd ar ei ho\u0302l hi gyda thalu\u2019r rhent gael eu troi allan o\u2019u cartrefi unwaith y daw\u2019r cyfnod dan-glo i ben."}, {"text_idx": "#000033", "text": "Credwn y byddai Deddf Rhentu Cartrefi (Diwygio) (Cymru) 2016 yn rhoi gwarchodaeth ychwanegol sylweddol i denantiaid cyn gynted ag y daw i rym, ond pwyswn ar Lywodraeth Cymru i fonitro\u2019r sefyllfa\u2019n ofalus a chymryd ba bynnag gamau sy\u2019n angenrheidiol i atal mwy o ddigartrefedd unwaith y daw\u2019r pandemig i ben, wrth i denantiaid yng Nghymru wynebu dyfodol eithriadol ansicr."}, {"text_idx": "#000035", "text": "Rydyn ni i gyd wedi gweld hyn, p\u2019un ai wrth i staff barhau i weithio yn rheng flaen y gwasanaethau iechyd a chymdeithasol, neu drwy aros gartref i atal ymlediad yr haint. O\u2019r herwydd, maen nhw\u2019n haeddu gweld Llywodraethau\u2019n gwneud popeth yn eu pw\u0302er i\u2019w helpu i fynd yn o\u0302l at fywyd normal, heb ofni colli eu cartrefi."}, {"text_idx": "#000036", "text": "Drwy rannu ein camau nesaf."}, {"text_idx": "#000037", "text": "Drwy ddangos cefnogaeth ar y cyfryngau cymdeithasol a chysylltu a\u0302\u2019ch cynrychiolwyr llywodraeth \u2013 eich AC (Aelod Cynulliad) a / neu eich AS (Aelod Seneddol)."}, {"text_idx": "#000038", "text": "Gofynnwch iddynt gefnogi\u2019r pethau a ofynnwn amdanynt a helpu i gadw pawb yn ddiogel."}, {"text_idx": "#000039", "text": "I ofyn cwestiwn neu wneud sylw am y gwasanaethau a ddarparwn ar draws Cymru, e-bostiwch ein ti\u0302m Polisi a Materion Cyhoeddus ar communications@thewallich.net"}, {"text_idx": "#000040", "text": "Datganiadau a Pholisi\u0308au The Wallich"}]